b'\n_START_ARTICLE_\nDmitrijus Olderogg\xc4\x97\n_START_PARAGRAPH_\nDmitrijus Olderogg\xc4\x97 (rus. \xd0\x94\xd0\xbc\xd0\xb8\xd1\x82\xd1\x80\xd0\xb8\xd0\xb9 \xd0\x90\xd0\xbb\xd0\xb5\xd0\xba\xd1\x81\xd0\xb5\xd0\xb5\xd0\xb2\xd0\xb8\xd1\x87 \xd0\x9e\xd0\xbb\xd1\x8c\xd0\xb4\xd0\xb5\xd1\x80\xd0\xbe\xd0\xb3\xd0\xb3\xd0\xb5, moksl. transliteracija Dmitrij Aleksejevi\xc4\x8d Olderog\xc4\x97; g. 1903 m. gegu\xc5\xbe\xc4\x97s 6 d., senuoju kalendoriumi baland\xc5\xbeio 23 d. Vilniuje, tuometin\xc4\x97je Rusijos Imperijoje \xe2\x80\x93 m. 1987 m. baland\xc5\xbeio 30 d. Leningrade, SSRS) \xe2\x80\x93 vokie\xc4\x8di\xc5\xb3 kilm\xc4\x97s sovietinis rus\xc5\xb3 etnografas, istorikas, lingvistas ir vienas i\xc5\xa1 sovietin\xc4\x97s afrikanistikos k\xc5\xabr\xc4\x97j\xc5\xb3, SSRS Moksl\xc5\xb3 Akademijos narys \xe2\x80\x93 korespondentas (1960 m.)._NEWLINE_T\xc4\x97vas, Rusijos armijos pulkininkas, buvo kil\xc4\x99s i\xc5\xa1 senos kilmingos \xc5\xa0l\xc4\x97zvigo-Hol\xc5\xa1teino bajor\xc5\xb3 gimin\xc4\x97s, kurios nariai tris \xc5\xa1imtus met\xc5\xb3 tarnavo Rusijos valstybei. S\xc5\xabnui su\xc4\x97jus trejiems metams, \xc5\xa1eima perva\xc5\xbeiavo \xc4\xaf Sankt Peterburg\xc4\x85, kur v\xc4\x97liau Dmitrijus mok\xc4\x97si Kadet\xc5\xb3 korpuse, tarnavo Raudonojoje armijoje. I\xc5\xa1 armijos gav\xc4\x99s siuntim\xc4\x85, studijavo Petrogrado universitete, kur\xc4\xaf baig\xc4\x97 1925 metais. Pasirink\xc4\x99s mokslininko keli\xc4\x85, dirbo Leningrado antropologijos ir etnografijos muziejuje ir specializavosi egiptologijoje. 1927\xe2\x80\x931928 metais sta\xc5\xbeavosi Vokietijoje, Belgijoje ir Olandijoje. Gr\xc4\xaf\xc5\xbe\xc4\x99s d\xc4\x97sto \xc4\xafvairiose Leningrado auk\xc5\xa1tosiose mokyklose Afrikos kalbas ir etnografij\xc4\x85, paskiriamas Leningrado antropologijos ir etnografijos muziejaus direktoriumi. Istorijos moksl\xc5\xb3 kandidato disertacij\xc4\x85 apsigyn\xc4\x97 1935 m., o 1945 metais tapo etnografijos mokslu daktaras. Nuo 1946 m. iki gyvenimo pabaigos vadovavo Leningrado universiteto Afrikanistikos katedrai, profesorius. Vienas i\xc5\xa1 nedaugelio sovietini\xc5\xb3 mokslinink\xc5\xb3, kurie dalyvavo \xc4\xafvairiose tyriamosiose ekspedicijose Afrikoje, po Antrojo pasaulinio karo kelis kartus buvo i\xc5\xa1va\xc5\xbeiav\xc4\x99s dirbti \xc4\xaf Egipt\xc4\x85 (1957\xe2\x80\x931958 m.), Mal\xc4\xaf (1961 ir 1963-64), Senegal\xc4\x85 ir Sudan\xc4\x85 (1961)._NEWLINE_Svarbiausi darbai skirti Afrikos taut\xc5\xb3 kult\xc5\xabr\xc5\xb3 ir kalb\xc5\xb3 giminyst\xc4\x97s ry\xc5\xa1iams, socialin\xc4\x97s sanklodos problemoms. Kartu su Ivanu Potechinu (1903\xe2\x80\x931964) i\xc5\xa1leido fundamental\xc5\xb3 veikal\xc4\x85 `` Afrikos tautos: praeitis ir dabartis ``. (Maskva, 1954 m.).'